الإدعاء

بوست منتشر بشكل كبير جدًا، ونشرته عدد من المواقع الإخبارية زي "صدى البلد"، بيقول: "دوّر في مطبخك.. المعلقة السنبلة للبيع ب 150 ألف جنيه".
الكلام ده غير صحيح. مفيش حد بيشتري "المعلقة السنبلة" بالمبلغ ده، وشعبة الأدوات المنزلية بغرفة القاهرة التجارية وصفت الأمر بإنه عملية "نصب". 



أشرف هلال، رئيس شعبة الأدوات المنزلية والأجهزة الكهربائية، أكد في تصريحات تلفزيونية، إن ده كلام عاري عن الصحة وإن المعلقة دي بتباع في سوق الجمعة بـ2 جنيه، وإن اللي طلع الشائعة "واحد فاضي عايز يركب تريند.. دي عملية نصب من الدرجة الأولى". 



كمان عدد من تجار وهواة المقتنيات القديمة، أكدوا في تصريحات صحفية إن الكلام ده غير صحيح، وإن "سعر المعلقة الواحدة بيوصل 30 جنيه بحد أقصى لو محتفظة بكامل جودتها". 



وجود إعلانات لبيع المعلقة دي على مواقع التجارة الإلكترونية بأسعار تبلغ عشرات آلاف الجنيهات، لا يعني إن دي قيمتها الحقيقية، لإن أي حد ممكن يعرض أي حاجة على المواقع دي بأي مبلغ. المعيار الحقيقي هو مين هيشتري بالمبلغ ده؟ 



الخبر اللي نشره موقع "صدى البلد" بهذا العنوان على حسابه بفيسبوك "مضلل" لجذب الجمهور، لإن عنوان الخبر ومحتواه على الموقع مختلف وبينفي إن دي قيمة المعلقة الحقيقية.